Ich, Hanns Rich von Richenstein, ritter, bekenne und tuͦn menglichem kunt mit disem brieffe, ✳ das mir der ersam, bescheiden bruͦder Peter, zuͦ disen ziten gardian des
closters ze den Barfuͦssen ze Basel, in namen und an statt der geistlichen bruͦder, des gardians und coventes des closters ze den Barfuͦssen ze Kunigsvelde, Costentzer bystuͦmes, gewert, bezalt und in minen gewalt geben und geantwurt hat hundert guldin, guͦter und geneͣmer an goͤlde und an gewichte, und die gefallenen zinse, ✳
so da von untz uff disen hûttigen tage ze zinse gefallen sint, und damitte wider gekoufft und abgeloͤset hat die fûnff guldin geltz jerlicher zinsen, so die
selben bruͤder, der gardian und covente des egen̄t₎ closters ze den Barfuͦssen ze Kûnigsvelde, mir jerlich verbunden warent ze gebende und ich von miner muͦter,
frow Briden von Rinach, vor ziten gekoufft hatt, und aber die selben min muͦter an komen warent von frow Cilien von Rinach, seligen, wilent ir muͦmen. und
umbe das, wand ich den houptbriefe, so vor ziten ûber die obgēnt₎ fûnff guldin geltz geben wart, verloren hab und den nit finden noch gehaben mag noch kan, als
ich ouch das vormals vor des schultheissz₎ ze Basel gerichte by minem geswornē eyde behept hab nach eines briefes wisunge, so von dem selben gerichte daruͦber
geben ist, harūbe so sag ich die egen̄t₎ bruͦder, den gardian und covente ze den Barfuͦssen ze Kûnigsvelde, und alle ir nachkomen, der selben hundert guldin houptguͦtes und ouch der fûnff guldin geltes jerliches zinses, so mir da von ze zinse giengent und gehortent und dar zuͦ aller anderer zinsen, so von dem egenant₎
fûnff guldin geltz wegen untz uff disen huttigen tage gefallen sint, fûr mich, die obgeñt₎ min muͦter und alle unser beider erben und nachkomē quit, ledig
und losz mit krafft und urkûnde disz brieffes. ich hab ouch gelopt by minē vorgeschr₎ eyde, den ich darumbe vor gerichte ze Basel getaͤn und gesworn hab,
und gelobe ouch wissicklich mit urkûnde dirre geschriffte fûr mich, alle min erben und nachkomen die obgeñt₎ bruͤder, den gardian und covente der
Barfuͦssen closters ze Kùnigsvelde, und alle ir nachkomen umbe die jetzgeñt₎ funff guldin geltz und houptguͦte niemer me an ze sprechende, ze beswerende
noch ze bekûmberende, weder mit gerichte, geistlichem noch weltlichem, nach ane gerichte, heimlich noch offenlich, indeheine wise, denne si gar und gentzlich
von allem kosten und schaden ze ziehende, ze lidigende, ze loͤsende und ze behuͤtende, in den si von der obgeñt₎ fûnff guldin geltz und ouch der hundert guldin
houptguͦtes wegen kement oder komen moͤchtent. ouch ob das were, das der egemeinte houptbriefe in kûnfftigē ziten deheinest wider funden wurde,
oder ze froͤmden henden keme oder komen were, oder ob er vergabet oder verkoùfft were, oder sùst funden wurde, wie oder in welhen wege sich das gefuͦgte
mit rechtem gedinge und underscheide, ob sich gefuͦgte, das die obgeñt₎ bruͦder, der gardian und covente ze Kûnigsvelde, oder ir nachkomen von der obgeschr₎ hundert guldin houptguͤtes zinses und sache wegen zuͦ deheinen ziten bekûmbert oder darūbe angelanget wurdent und si des deheinen gebresten,
kosten oder schaden hettent, littend odˀ gewūnent und ich oder min erbn̄ ûns den inen wideretet uf ze kerende, so das an ûns von inen erforderet wûrde, das denne
den selben bruͦdern und covente, iren nachkomen und wer inen des helffen wil mit fryem urlaube erloubet sye und sin soͤlle umbe soͤlichen kosten und schaden mich,
den obgen̄t₎ Hanns Richen, alle min erben und alles ûnser guͦte und dar zuͦ ûnser lûte und der guͦte an ze griffende und ze bekûmberende mit gerichte, geistlichem oder
weltlichem, oder ane gerichte, mit eigenē gewalte, wie inen das aller beste fuͤget, ane unsern zorn, sùmen und weren, also lang untz das inen soͤlicher koste und
schade gar und gentzlich usgericht und bezalt wûrde, ouch mit dem kosten der angriffunge darūbe, ouch iren einfeltigen worten aͦne ander bewisunge ze tuͦnde
ze geloubende sin sol ungevàrlich, mich und min erben noch ûnser guͦt, ûnser lût und der guͦt sol ouch hie vor nûtzit fristen noch schirmē, kein fryheit noch
recht, geistlichs noch weltlichs, weder lantrecht, stettrecht noch burgrecht, noch kein ding ûberal, ✳ noch das recht, das da sprichet ein gemein verzihunge, verfahe nit, es gunge denne vor ein sundere. und des zem stetten, waren urkûnde, so hab ich, Hanns Rich, ritter, obgeñt, min eigen ingesigele gehenckt an disen brieffe,
der geben wart an sant Valentins tag des heiligen marteres noch Cristi gebûrte thusent vierhundert und sechszehen jare.